b'\n_START_ARTICLE_\nAkupunktio\n_START_PARAGRAPH_\nAkupunktio (my\xc3\xb6s akupunktuuri, neulahoito, pistelyhoito; lat. acus \'neula\' + lat. pungere pist\xc3\xa4\xc3\xa4; kiin. \xe9\x87\x9d\xe7\x81\xb8, zh\xc4\x93n j\xc7\x90u) on osa perinteist\xc3\xa4 kiinalaista l\xc3\xa4\xc3\xa4kint\xc3\xa4\xc3\xa4, jossa hoito tapahtuu pist\xc3\xa4m\xc3\xa4ll\xc3\xa4 neuloja potilaan kehoon. Akupunktioon luottavien mielest\xc3\xa4 se v\xc3\xa4hent\xc3\xa4\xc3\xa4 kipua, hoitaa hedelm\xc3\xa4tt\xc3\xb6myytt\xc3\xa4 ja tauteja, est\xc3\xa4\xc3\xa4 tauteja tai edist\xc3\xa4\xc3\xa4 terveytt\xc3\xa4 yleisesti._NEWLINE_Arvostelijoiden mukaan perinteinen akupunktio kehitettiin, ennen kuin tunnettiin ihmisen anatomiaa tai soluteoriaa, joihin nykyinen biologia perustuu. Ei ole olemassa anatomisia tai tieteellisi\xc3\xa4 todisteita akupunktion teoriassa keskeisten k\xc3\xa4sitteiden qin ja meridiaanien olemassaolosta._NEWLINE_Akupunktion tehoa muuhun kuin tietyntyyppisiin kipuihin ja pahoinvointiin ei ole osoitettu. Systemaattiset katsaukset ovat tulleet siihen johtop\xc3\xa4\xc3\xa4t\xc3\xb6kseen, ett\xc3\xa4 tietyntyyppisten pahoinvointien v\xc3\xa4hent\xc3\xa4misess\xc3\xa4 akupunktio ei ole tehokkaampaa kuin pistem\xc3\xa4inen ihon l\xc3\xa4p\xc3\xa4isem\xc3\xa4t\xc3\xb6n stimulaatio. Todisteet tehosta muiden oireiden hoidossa ovat ep\xc3\xa4varmoja. Vaikka todisteita on olemassa hyvin pienest\xc3\xa4 ja lyhytaikaisesta vaikutuksesta tietyntyyppisiin kipuihin, useiden tieteellisten artikkeleiden johtop\xc3\xa4\xc3\xa4t\xc3\xb6s on, ett\xc3\xa4 t\xc3\xa4m\xc3\xa4 voidaan selitt\xc3\xa4\xc3\xa4 lumevaikutuksella. Vuoden 2011 katsauksien katsauksen johtop\xc3\xa4\xc3\xa4t\xc3\xb6s oli ett\xc3\xa4 lukuun ottamatta niskakipua, akupunktion teho oli kyseenalainen, ja siin\xc3\xa4 oli vakavia riskej\xc3\xa4. Julkaisuharha on merkitt\xc3\xa4v\xc3\xa4 ongelma, kun arvioidaan kirjallisuutta. Yleisesti ollaan yht\xc3\xa4 mielt\xc3\xa4, ett\xc3\xa4 akupunktio on turvallista, kun sit\xc3\xa4 harjoittaa hyvin koulutettu henkil\xc3\xb6 steriileill\xc3\xa4 neuloilla.\n_START_SECTION_\nTieteellinen perusta ja tehoavuuden tutkimus\n_START_PARAGRAPH_\nAkupunktion perusteita ja tehoa on tutkittu aktiivisesti 1900-luvun loppupuolelta l\xc3\xa4htien, mutta ne ovat edelleen kiistanalaisia l\xc3\xa4\xc3\xa4ketieteen tutkijoiden ja harjoittajien keskuudessa. Akupunktiopisteiden ja meridiaanien tutkimus ei ole osoittanut niiden olemassaoloa tai ominaisuuksia. Koska akupunktio on luonteeltaan invasiivista ja helposti havaittavaa, on sen tutkimuksessa vaikea k\xc3\xa4ytt\xc3\xa4\xc3\xa4 asiaankuuluvia lumekontrolleja._NEWLINE_Vuonna 2011 julkistettiin ruotsalainen tutkimus, jonka mukaan plasebo-neulat ja aidot akupunktioneulat v\xc3\xa4hensiv\xc3\xa4t sy\xc3\xb6p\xc3\xa4potilaiden kipuja yht\xc3\xa4 tehokkaasti. Vuonna 2013 aloitetun ruotsalaistutkimuksen mukaan plasebo-neulat ja aidot neulat vaikuttavat yht\xc3\xa4 tehokkaasti stressiin._NEWLINE_Maailman terveysj\xc3\xa4rjest\xc3\xb6 ja Yhdysvaltain terveysvirasto (NIH) ovat ilmaisseet kantanaan, ett\xc3\xa4 akupunktio saattaa olla tehokasta neurologisten oireiden ja kivun hoidossa, joskin n\xc3\xa4it\xc3\xa4 lausuntoja on arvosteltu puolueellisina ja huonoa metodologiaa k\xc3\xa4ytt\xc3\xa4viin tutkimuksiin nojaavina._NEWLINE_2000-luvulla tutkija Edzard Ernst kollegoineen on tuottanut s\xc3\xa4\xc3\xa4nn\xc3\xb6llisi\xc3\xa4 katsauksia akupunktiokirjallisuuteen. Vuonna 2007 he esittiv\xc3\xa4t johtop\xc3\xa4\xc3\xa4t\xc3\xb6ksen\xc3\xa4\xc3\xa4n ett\xc3\xa4 "n\xc3\xa4ytt\xc3\xb6 vaikuttaa viittaavan siihen, ett\xc3\xa4 akupunktio tehoaa joihinkin mutta ei kaikkiin vaivoihin". Vuoden 2011 katsaus kipua koskevasta kirjallisuudesta esitti johtop\xc3\xa4\xc3\xa4t\xc3\xb6ksen\xc3\xa4\xc3\xa4n "lukuisat katsaukset ovat tuottaneet varsin v\xc3\xa4h\xc3\xa4n todella vakuuttavaa todistusaineistoa akupunktion tehosta kivun v\xc3\xa4hent\xc3\xa4miseen". Monet akupunktion tehoa k\xc3\xa4sittelev\xc3\xa4t katsaukset ovat todenneet ett\xc3\xa4 vaikutukset on mahdollista selitt\xc3\xa4\xc3\xa4 lumevaikutuksella. Todisteet muiden psykologisten vaivojen kuin kivun hoidossa ovat ep\xc3\xa4varmoja._NEWLINE_Vuonna 2009 p\xc3\xa4ivitetty Cochrane-katsaus esitti johtop\xc3\xa4\xc3\xa4t\xc3\xb6ksen\xc3\xa4\xc3\xa4n, ett\xc3\xa4 l\xc3\xa4p\xc3\xa4isev\xc3\xa4 tai ei-l\xc3\xa4p\xc3\xa4isev\xc3\xa4 P6-akupunktiopisteen stimulointi oli suunnilleen yht\xc3\xa4 hyv\xc3\xa4, mutta ei parempi, kuin antiemeettiset l\xc3\xa4\xc3\xa4kkeet leikkauksen j\xc3\xa4lkeisen pahoinvoinnin tai oksentelun hoidossa. Toinen Cochrane-katsaus esitti johtop\xc3\xa4\xc3\xa4t\xc3\xb6ksen\xc3\xa4\xc3\xa4n, ett\xc3\xa4 s\xc3\xa4hk\xc3\xb6akupunktio saattaa auttaa kemoterapian aloittamisen j\xc3\xa4lkeisess\xc3\xa4 oksentelussa, mutta lis\xc3\xa4\xc3\xa4 kokeita tarvitaan selvitt\xc3\xa4m\xc3\xa4\xc3\xa4n tehoavuus verrattuna antiemeettisiin l\xc3\xa4\xc3\xa4kkeisiin._NEWLINE_On kohtuullista n\xc3\xa4ytt\xc3\xb6\xc3\xa4 sen puolesta, ett\xc3\xa4 niskakipuun akupunktio on todenn\xc3\xa4k\xc3\xb6isemmin tehoava kuin lumehoito ja tuottaa lyhytaikaista helpotusta verrattuna odotuslistalla olijoihin. Viimeaikainen tutkimus tukee t\xc3\xa4t\xc3\xa4 tulosta_NEWLINE_Monet tutkimukset ovat viitanneet siihen, ett\xc3\xa4 p\xc3\xa4\xc3\xa4ns\xc3\xa4rkypotilaat hy\xc3\xb6tyv\xc3\xa4t akupunktiosta, joskin neulojen sijoituspaikalla n\xc3\xa4ytt\xc3\xa4\xc3\xa4 olevan v\xc3\xa4hemm\xc3\xa4n merkityst\xc3\xa4 kuin akupunktion harjoittajat yleens\xc3\xa4 ajattelevat. Kaikkiaan n\xc3\xa4iss\xc3\xa4 tutkimuksissa akupunktioon liittyi hivenen paremmat tulokset ja v\xc3\xa4hemm\xc3\xa4n haittavaikutuksia kuin estol\xc3\xa4\xc3\xa4kityksen k\xc3\xa4ytt\xc3\xb6\xc3\xb6n._NEWLINE_Osteoarthritis Research Society International julkaisi vuonna 2008 joukon konsensus-suosituksia, joiden mukaan akupunktio saattaa olla k\xc3\xa4ytt\xc3\xb6kelpoista polven nivelrikon oireiden hoidossa.\n_START_SECTION_\nArvostelu\n_START_PARAGRAPH_\nYhdysvaltalainen organisaatio The National Council Against Health Fraud antoi vuonna 1990 julkilausuman, jonka mukaan akupunktion "teoria ja k\xc3\xa4yt\xc3\xa4nt\xc3\xb6 perustuvat primitiivisiin ja kuvitteellisiin k\xc3\xa4sitteisiin terveydest\xc3\xa4 ja sairaudesta, jotka ovat irrallaan nykyisest\xc3\xa4 tieteellisest\xc3\xa4 tiedosta". Vuonna 1993 neurologi Arthur Taub kutsui akupunktiota "h\xc3\xb6lynp\xc3\xb6lyksi neuloilla". Fyysikko John P. Jackson, Center for Bioinformatics and Computational Biologyn johtaja ja Yhdysvaltain Marylandin yliopiston professori Steven Salzberg, Yalen yliopiston yleisneurologian johtaja ja Science-Based Medicine -sivuston perustaja ja p\xc3\xa4\xc3\xa4toimittaja Steven Novella sek\xc3\xa4 kliinisen l\xc3\xa4\xc3\xa4ketieteen professori emeritus Stanfordin yliopistossa ja lehden Scientific Review of Alternative Medicine and Aberrant Medical Practices p\xc3\xa4\xc3\xa4toimittaja Wallace I. Sampson ovat kaikki luonnehtineet akupunktiota n\xc3\xa4enn\xc3\xa4istieteeksi tai n\xc3\xa4enn\xc3\xa4isl\xc3\xa4\xc3\xa4ketieteeksi (pseudomedical)._NEWLINE_Yhdysvaltain terveysvirasto antoi vuonna 1997 seuraavan konsensus-julkilausuman akupunktiosta:_NEWLINE_Huolimatta huomattavista yrityksist\xc3\xa4 ymm\xc3\xa4rt\xc3\xa4\xc3\xa4 "akupunktiopisteiden" anatomiaa ja fysiologiaa, niiden m\xc3\xa4\xc3\xa4ritelm\xc3\xa4 ja luonnehdinta pysyy kiistanalaisena. Viel\xc3\xa4 vaikeammin tavoiteltavia ovat er\xc3\xa4\xc3\xa4t keskeiset it\xc3\xa4maisen l\xc3\xa4\xc3\xa4kinn\xc3\xa4n k\xc3\xa4sitteet kuten qin virtaus, meridiaanij\xc3\xa4rjestelm\xc3\xa4, ja viiden elementin teoria, joita on vaikea sovittaa t\xc3\xa4m\xc3\xa4n p\xc3\xa4iv\xc3\xa4n biol\xc3\xa4\xc3\xa4ketieteellisen tietoon, mutta joilla on edelleen akupunktiossa t\xc3\xa4rke\xc3\xa4 rooli potilaiden arvioinnissa ja hoidon muotoilussa._NEWLINE_Edzard Ernst and Simon Singh esitt\xc3\xa4v\xc3\xa4t, ett\xc3\xa4 kun kokeellisten tutkimusten laatu on parantunut vuosikymmenien kuluessa (paremman sokkoutuksen, neulojen lumek\xc3\xa4yt\xc3\xb6n yms. johdosta), tulokset ovat sis\xc3\xa4lt\xc3\xa4neet v\xc3\xa4hemm\xc3\xa4n ja v\xc3\xa4hemm\xc3\xa4n todisteita akupunktion lumevaikutusta paremmasta tehosta useimpien vaivojen hoidossa.\n_START_SECTION_\nQi, akupunktiopisteet ja meridiaanit\n_START_PARAGRAPH_\nAkupunktiopisteiden sijainti perustui alun perin kiinalaiseen astrologiaan. Mik\xc3\xa4\xc3\xa4n tutkimus ei ole osoittanut mit\xc3\xa4\xc3\xa4n konsistenttia anatomista rakennetta tai toimintoa akupunktiopisteille tai meridiaaneille, eik\xc3\xa4 niill\xc3\xa4 ole vastinetta nykyisess\xc3\xa4 kemiassa, biologiassa tai fysiikassa._NEWLINE_Perinteinen kiinalainen l\xc3\xa4\xc3\xa4kint\xc3\xa4 kielsi ruumiinavauksen, mink\xc3\xa4 seurauksena ymm\xc3\xa4rrys kehon toiminnasta perustui j\xc3\xa4rjestelm\xc3\xa4\xc3\xa4n, joka pohjautui kehon ulkopuoliseen maailmaan eik\xc3\xa4 sen sis\xc3\xa4isiin rakenteisiin. Kehon 365 osaa perustuivat p\xc3\xa4ivien m\xc3\xa4\xc3\xa4r\xc3\xa4\xc3\xa4n vuodessa, ja 12 meridiaania vastaavat Kiinan kahtatoista suurta jokea.\n_START_SECTION_\nMahdollisia toimintamekanismeja\n_START_PARAGRAPH_\nEndorfiinien vapautuminen, \xc3\xa4\xc3\xa4reishermoston stimulointi, sek\xc3\xa4 kivun v\xc3\xa4litys muiden neuropeptidien vaikutusten kautta on katsottu todenn\xc3\xa4k\xc3\xb6isimmiksi selityksiksi neulojen pist\xc3\xa4misen vaikutuksille._NEWLINE_Neulojen pist\xc3\xa4misest\xc3\xa4 aiheutuvan v\xc3\xa4h\xc3\xa4isen kivun lievityksen taustalla olevat hermostolliset mekanismit ovat tuntemattomia, mutta on esitetty ett\xc3\xa4 niihin voi liitty\xc3\xa4 kehon oma kivunv\xc3\xa4hennysj\xc3\xa4rjestelm\xc3\xa4, ja endorfiinien, serotoniinin, noradrenaliinin tai gamma-aminovoihapon lis\xc3\xa4\xc3\xa4ntynyt eritys.\n_START_SECTION_\nTurvallisuus\n_START_PARAGRAPH_\nKoska akupunktioneulat l\xc3\xa4p\xc3\xa4isev\xc3\xa4t ihon, monet akupunktiomuodot sis\xc3\xa4lt\xc3\xa4v\xc3\xa4t riskin. Koulutetun akupunktion suorittajan aiheuttamat vammat ovat harvinaisia. Joissain tapauksissa laki vaatii, ett\xc3\xa4 neulat ovat kertak\xc3\xa4ytt\xc3\xb6isi\xc3\xa4. Joissain paikoissa neuloja saa k\xc3\xa4ytt\xc3\xa4\xc3\xa4 useamman kerran, jos ne sterilisoidaan k\xc3\xa4ytt\xc3\xb6kertojen v\xc3\xa4liss\xc3\xa4 esimerkiksi autoklaavissa. Kun neulat ovat saastuneita, bakteeri-infektion tai muun veren kautta v\xc3\xa4littyv\xc3\xa4n infektion riski kasvaa, kuten miss\xc3\xa4 tahansa neulojen uudelleenk\xc3\xa4yt\xc3\xb6ss\xc3\xa4._NEWLINE_Arviot akupunktiosta johtuvista haitallisista tapahtumista vaihtelevat v\xc3\xa4lill\xc3\xa4 671 ja 1137 per 10 000 hoitokertaa. Katsaus vuonna 2010 havaitsi ett\xc3\xa4 akupunktio on liittynyt enimmill\xc3\xa4\xc3\xa4n 86 kuolemantapaukseen tutkitun kahden vuoden aikana, useimmiten ilmarinnan takia. Raportoidut haittavaikutukset sis\xc3\xa4lt\xc3\xa4v\xc3\xa4t 50 bakteeri-infektiota ja yli 80 hepatiitti B -tapausta vuoden 1970 j\xc3\xa4lkeen. Katsaus vuonna 2011 raportoi ett\xc3\xa4 "95 vakavaa haitallista vaikutusta mukaan lukien 5 kuolemaa" olivat ilmeisi\xc3\xa4 katsauksen kohteena olleessa kirjallisuudessa. "Ilmarinta ja infektiot olivat useiten raportoidut haittavaikutukset \xe2\x80\x93 \xe2\x80\x93. vakavia haitallisia vaikutuksia raportoidaan edelleen."_NEWLINE_Muihin vammautumisriskeihin lukeutuu: hermon puhkaisusta johtuva hermovaurio, aivovaurio tai aivohalvaus, joka voi seurata hyvin syvist\xc3\xa4 pistoista kallon tyvess\xc3\xa4, munuaisvaurio syvist\xc3\xa4 pistoista alasel\xc3\xa4ss\xc3\xa4 ja syd\xc3\xa4nt\xc3\xa4 ymp\xc3\xa4r\xc3\xb6iv\xc3\xa4n suojakalvon puhkaisu.'